**Posten satser på netthandel og digital post**

**Posten Norge leverte et godt resultat for 2013 og brevene kom raskere frem enn året før.  
Konsernet er i kontinuerlig omstilling for å møte en mer digital fremtid og satser innen netthandel og digital post.**

Foreløpige tall for 2013 viser at Posten Norge fikk et driftsresultat før engangseffekter og nedskrivinger på 1 125 millioner kroner. Det er 9 millioner kroner bedre enn året før.

* 2013 er det sjette året på rad med bedring i vårt underliggende resultat. Årsaken er kostnadsreduksjoner og at vi lykkes bra i markedet, sier konsernsjef Dag Mejdell i Posten Norge.

**God fart**

Driftsinntektene i 2013 var totalt 23 553 millioner kroner, som er 626 millioner kroner, eller 2,7 prosent, høyere enn året før. I fjerde kvartal isolert sett økte inntektene med 5 prosent. For postsegmentet skyldes omsetningsøkningen etterbetaling av statlig kjøp i 2012 og noe prisøkning på brevtjenestene. I logistikksegmentet bidro økt netthandel, sammen med oppkjøp og høy aktivitet innen Offshore og Energy, til omsetningsvekst.

* Veksten i fjerde kvartal og god kontraktinngang på slutten av fjoråret gir oss god fart inn i 2014, sier konsernsjefen.

**Satser på digital post**

Utviklingen går fra fysiske til digitale brev. Adressert post hadde en nedgang på 5,7 prosent i 2013, mens uadressert post falt 7,3 prosent. Samtidig har nær 300.000 nordmenn allerede åpnet sin digitale postkasse, Digipost, hos Posten. I 2013 ble det sendt 3 millioner brev i Digipost.

* For første gang kan vi rapportere om distribusjon av digitale brev. Vi har en digital postløsning som fungerer godt i Norge. Her kan brukerne motta og arkivere all digital post i en postkasse, sier konsernsjef Mejdell.

Han mener Posten med sine over 350 års erfaring og høy tillit i befolkningen har de beste forutsetninger for å levere posten også i fremtiden – enten digitalt eller fysisk.

Posten Norge oppnådde i 2013 bedre leveringskvalitet enn på flere år. Med 86 prosent av A-post fremme over natt er leveringskvaliteten godt over konsesjonskravet.

**Vellykkede omstillinger**

Posten har lykkes med store omstillinger ved å gjennomføre endringer i tide. I 2014 sluttføres omlegging til 170 nye Post i butikk. Ved utgangen av 2013 var 79 postkontor erstattet med 91 post i butikk.

* Med 170 nye Post i Butikk får kundene et bedre tilbud. Åpningstidene utvides for våre kunder med ca. 1.000 timer per dag, forteller Mejdell.

Bemanningen i konsernet ble redusert med 366 årsverk i 2013. De fleste stillingene var knyttet til omleggingen av postkontor i morselskapet.

**Nye rammebetingelser**

Posten forbereder seg på endinger i rammebetingelsene. Det handler både om å fjerne distribusjon av brev på lørdager og at Norge åpner opp for konkurranse på brev under 50 gram. Begge deler krever endringer i postloven. Regjeringen har varslet at ny postlov kommer på høring i vår. Det betyr at Stortinget tidligst kan behandle lovforslaget i høstsesjonen.

* Posten er i kontinuerlig omstilling og vi tilpasser oss endrede brukerbehov, økt konkurranse og nye rammebetingelser. Her har vi gode erfaringer og vet at når vi bruker tid og involverer de ansatte i prosessene, finner vi gode løsninger, sier konsernsjef Dag Mejdell.

**Færre syke.**

Posten har over lang tid satset systematisk på helsefremmende arbeid. Også i 2013 gikk sykefraværet ned. Sykefraværet ble redusert med 0,3 prosentpoeng til 6,6 prosent.